khistorydata/jeongjo-sjw-relations huggingface dataset:
정조 23년 · 목
備邊司啓言固城縣監韓興裕上疏批旨有粘尾草記之命矣取見疏本則其一彌勒山烽燧監考六十名移定轅門外戰船能櫓軍本縣所在八十二名亦係約條外監考依烽軍例充定於彌勒之下櫓軍一從營案付移屬轅門內本縣良丁之募入統營屬倉者一切痛革事也烽燧監考及戰船櫓軍之定於轅門之外者推以事理必是中間創行而營邑不欲相較流弊因循大抵本邑之於統營便同巡營之於地方官而兵民之政所管各異營邑之情親疏不同此所以巡營地方之邑民弊差輕統營地方之邑軍瘼反甚今此所陳該營必以爲難便而此等處只當論事理之如何不必更問該營徒煩往復依所請施行之意分付至於沿海二面之爲鎭海統倉屬之越境募入尤係法外亦爲依施之意嚴飭統營其一統親兵之散在咸陽等二十二邑專管本縣本縣布軍移送上道且下納軍卽統營納防布軍而與上納軍保同一布役沿海之上納者換作營納近營之下納者移定京納事也遠道親兵之換以本縣納布近營統納之換以沿海上納可謂彼此兩便而與山沿水陸軍互換之論同一其意也宜無利病之可疑而水陸軍換定每多藩閫參差之論自百年以前或暫試旋罷或寢而不行此亦難保其無一掣礙之端關問道帥臣各具意見狀聞後稟處其一濟民倉漕稅錢只是流來虛簿莫如停利而少紓限年而勿迫歲以千金爲準移作還穀及有需用還作本色以捄宿弊事也北漕船設置意非不美而近來北關之船漸熟於駕海南沿兵防之船亦可以運穀雖以年前北運已事言之他船居多所謂北漕船無甚得力漕錢之弊則疏中所論無一差爽而向因泗川事以限年收捧覆啓仍以他邑漕錢之一體擧行形止報來之後措辭行會待其報來作穀與以錢儲留間指一稟處其一大同木民願代錢土非產木邑則竝許以錢代布事也大同木及各衙門上納木品自有法典之升尺無容他議而各邑說弊無一不在此雖一傡純錢民必曰便況於土非産木之邑乎第念前後或許以錢或許以布之邑莫非出於量土宜寬民力之意今又次次加許以純錢今年許一邑明年許一邑互相援據作爲欛柄則以今頹惰之例恐無紡績之民是則意本爲民而反爲民害恐莫大於此亦豈不違於古人取布帛捨錢貨之議乎今姑置之其一諸驛乘馹一遵古式必以馬牌施行事也驛路之必以馬牌爲驗卽是法意只緣營閫禪校之出使無節營上馬牌則有時分送於進上倍持及他道出使而或有自道內不得不出使處則馬牌不足只用草料於是乎憑公爲私之弊夤緣而作而他道出使與道內出使若盡用馬牌則勢又無奈令必不行假如營禪監賑之法或抽栍其不勤之邑或察形於垂畢之際以警飭之而近聞諸道幾乎逐巡而分遣裨之不足校以替行況可以一一帶牌乎觀於一隅可以反三道臣苟存心於愛護驛路宜從一裨一校之行不敢放心於造次矣大抵驛弊加減專在道臣蓋各邑之所切惡者驛也各閫之所越視者驛也其所依仰只一巡營而已巡營若不時時察飭事之軫念則驛何以爲驛乎驛弊一事專責道臣之外實無良法該倅所陳亦不過道臣約束禁止中一事也以此嚴飭如有日後濫騎等雜費之現發者當者抵罪之外論責道臣之意請一體分付允之敎以首件事嚴飭帥臣使之依所請施行後勿違越第一件事切勿因循以好箇方便道理令道臣指一狀聞而邑名與數爻使之後錄第三件北漕船事船欲勿置況厥船之錢弊乎無船則自當不攻自破而先從稅船釐正有何不可何時行會尙不報司爲先關飭第四件事近日諸疏輒言木綿升品之高重者守令之說必有的見熟知者任他民弊之難支守令亦難辭其責苟能躬檢莫容奸僞若有科外點退以去就爭之則民豈可如彼受困乎待諸疏畢到後卿等別般講究爲弊之由與抑弊之方論理草記於此若不捄得一分弊端反不若初勿詢弊之爲省煩朝家夙夜一念未嘗暫置者此事也卿等亦豈忽於對揚乎第五件事營閫裨校濫乘之弊寧有如許紀綱此一款爲先添載於繡衣齎去事目而察訪直狀啓處申明舊典使之隨現狀聞萬一掩置而現發則該察訪與道帥臣竝施違制之律事拔例嚴飭已關飭外諸道一體嚴飭
정조 23년 · 강
命犯夜掖屬李春燁出給御廳區處
정조 23년 · 목
御營廳啓言去夜黃橋近處武藝別監李春燁犯夜被捉係是掖屬不敢擅便何以爲之敎以以近者民間貌樣有何景況醉酒犯夜乎可謂亂民掖隸爲先除名出給卿處區處○御營廳以李春燁降定左捕廳軍士啓
정조 23년 · 강
命鎭海縣監口傳差代待下批給馬下送
정조 23년 · 목
吏曹啓言依下敎鎭海釐弊與否關問該道則卽者該道臣李義綱移文內鎭海自是殘局百弊俱存年來雖有一二矯捄者未可謂頓然蘇革則不敢以就緖遽然登聞故尙今遲滞該縣監以九耋侍下急於歸覲一念圖遞百事解弛難期蘇弊果爲擧論於貶辭中爲辭矣鎭海旣云百弊俱存難期蘇弊則其不能留以釐革可知且該縣監李元圭資是嘉善而旣置中考依例罷職雖以道臣言之因特敎行會之下該縣弊源旣知如是則何不趁卽登聞始於周歲之後置諸中考事甚可駭請該道臣推考敎以口傳差代待下批給馬下送
정조 23년 · 강
命光陵參奉李光顯口傳相換
정조 23년 · 목
禮曹以本陵六朔朔望焚香受香在今十三日參奉李光顯身病猝重令今入直受香無人啓請光顯改差令該曹口傳差出受香有是命○光顯與假監役朴孝德相換口傳也
정조 23년 · 강
命東部令李義述西部令李宗恢中部都事李永老他司相換
정조 23년 · 목
漢城府啓言東部令李義述西部令李宗恢俱有老病中部都事李永老以其親病方在呈旬中云請東部令李義述西部令李宗恢令該曹他司口傳換差中部都事李永老改差允之敎以李永老異於他家人他司一體相換○東部令李義述社稷令閔斗爀相換西部令李宗恢內資主簿洪百淳相換中部都事李永老章陵參奉朴大圭相換只傳也
정조 23년 · 강
獻納南履翼疏陳母病乞遞批許勿辭救護
정조 23년 · 강
以李恒演爲淳昌郡守崔履亨爲鎭海縣監口傳也
정조 23년 · 강
命健元陵令徐興輔永陵參奉兪漢宰竝令相換
정조 23년 · 목
禮曹啓言卽接健元陵參奉靖陵參奉永陵令所報則六朔朔望焚香受香在於今十四日而健元陵令徐興輔以其身病尙未出肅參奉今方入直靖陵直長有闕未差參奉今方入直永陵參奉兪漢宰身病猝重令今方入直受香無人云請健元陵令徐興輔永陵參奉兪漢宰今姑改差與靖陵直長有闕之代竝令該曹口傳差出以爲受香之地允之敎以徐興輔兪漢宰一是達城家人一是忠文之子而徐觀淳徑遞之後興輔又豈可徑遞乎兩人竝令該曹口傳相換
정조 23년 · 강
判尹李鼎運疏辭新資賜例批
정조 23년 · 강
以李勉輝爲淳昌郡守口傳也
정조 23년 · 목
吏曹啓言新除授淳昌郡守李恒演與前郡守徐有榘有舅甥應避之嫌呈狀乞遞依法典改差其代更爲擬入敎以然則李恒演宋時淵次次仍任前職昨日首望以陞敍承傳懸註而越點矣其望箇還入
정조 23년 · 강
遞知敦寧黃昇源
정조 23년 · 강
命廣州留守明日辭朝
정조 23년 · 목
敎曰新除廣留除拜多日尙不出肅使之明日辭朝
정조 23년 · 강
兵曹以各門及四處傳漏騎兵處襦衣分給啓
정조 23년 · 목
該曹啓官謹依下敎各門及四所傳漏騎兵一百十四名處襦衣各一件分給
정조 23년 · 강
遞承旨宋鍂以李祖承代之前望也
정조 23년 · 강
命歙谷縣令尹政猷改差
정조 23년 · 목
敎以歙谷縣令尹致猷改差與守令未差之代令該曹口傳差出待下批當日辭朝
정조 23년 · 강
遞都總管具㢞副總管姜彝正尹在明李秀夏
정조 23년 · 목
敎曰未肅拜總管許遞令該曹口傳差出待下批牌招推移入直
정조 23년 · 강
遞兵曹參判金履翼參知吳泰賢
정조 23년 · 목
敎以未肅拜兵曹堂上許遞令該曹口傳差出侍下批牌招察任
정조 23년 · 강
命城內外貧殘病難療治者死無以營葬之類嚴飭各部抄報賑廳依筵敎擧行三南及諸道亦爲嚴飭造幕救饑與顧助一依京廳例擧行邑治稍遠未及遍察處勸令洞里出力相助活得幾口收葬幾口以上令道臣狀聞
정조 23년 · 목
敎曰城內外貧殘病難自力療治者死無以營葬之類嚴飭各部抄報賑廳使之依筵敎擧行而部官勤慢不住摘奸尤所憂恐不能弛者三南之民也無論還民賑民虛乏腸胃易致受傷言念及此寧不凛然乎造幕救饑與死後顧助一依京廳例擧行僻處迂路之邑治稍遠未及遍察處勸令洞里出力相助活得幾口收葬幾口以上邑倅報于道臣道臣後錄狀聞事令賑廳條錄城內外擧行條件三懸鈴知委兩西及他道亦爲嚴飭而兩西死傷數爻尙不狀聞豈成說乎限淸淨間狀聞事嚴飭諸道
정조 23년 · 강
廣州留守徐鼎修疏陳情病乞遞賜批
정조 23년 · 목
疏略曰臣於年前濫叨見職卽蒙體諒千萬不自意前留守仍任之命遽下於畿補屛蟄之中臣驚遑感激有淚泉湧逖違之餘得瞻軒陛豈非至願恩命之下一出叩謝卽詣常分而徊徨彳于將趨旋止終不敢遂其願伸其分者誠以積罪難贖不可以自恕大質已虧不可以自立而冒受之嫌中外無異危苦之情前後自如故也且臣五年一疾已成癃痼假使臣無故如平人嬰此奇症尙可爲趨走供任之計乎乞汰臣新授之職勘臣瀆擾之罪批以特仍爲保障卿其勿辭卽爲辭朝
정조 23년 · 강
飭廣州留守徐鼎修斯速受符
정조 23년 · 목
敎曰念其情勢有此仍任此無異外補豈可逡巡廣留批不使之斯速入來受符
정조 23년 · 강
命司僕主簿尹覺基他司相換
정조 23년 · 목
司僕寺啓言本寺僉正宋煥章差祭判官韓大裕主簿朴宗羽俱有身病主簿尹覺基母病危重不得肅謝本寺無入直之員請主簿尹覺基令該曹以他司無故人口傳相換以爲入直之地允之
정조 23년 · 강
以鄭大容爲兵曹參判洪樂眞爲歙谷縣令洪章輔爲牙山縣監金志和爲延日縣監口傳也
정조 23년 · 강
以安昌君燝蔡弘履爲都總管金履翼金熙朝李章漢爲副總管口傳也
정조 23년 · 강
命未署經守令除署經下送
정조 23년 · 강
命吏曹參判李益運越俸一等迎日縣監望筒勿施卽令更擬
정조 23년 · 목
敎曰迎日縣監以不得入來之人擬望當該銓官越俸一等望筒勿施卽令更擬該縣以積弊之邑前倅爲其蘇弊下送矣徑遞可惜勿拘常格擇差下送事嚴飭
정조 23년 · 강
遞吏曹參判李益運以李祖承代之前望也
정조 23년 · 목
敎曰吏曹參判李益運聞有實故許遞前望單子入之待下批牌招守令望筒擬入
정조 23년 · 강
前假注書任俊常以判府事金憙處傳諭後附奏馳啓
정조 23년 · 목
狀啓以爲臣於今月初五日敬奉聖批初八日馳到連山縣傳諭于判府事金憙所住處則以爲臣短章自列重誅是俟匪意史官傳宣聖批辭旨隆重迥出尋常無狀賤臣何以得此至於訢然復路之敎悚惶之極不知所達云矣臣今方復路
정조 23년 · 강
兵曹以入直禁軍等牛價錢分給啓
정조 23년 · 목
該曹啓言謹依下敎入直禁軍五十人處牛價錢三十兩扈衛軍官三十人忠翊衛四人忠壯衛三人處錢二十兩各門各所騎兵一百十四名處錢五十兩合錢一百兩磨鍊題給敎以歲首犒饋尙未爲之有此價錢給代之擧卽爲分給訓御營以此意分付○訓鍊都監啓言謹依下敎內外各營入直軍四百六十四名處牛價錢一百八十五兩六錢磨鍊分給
정조 23년 · 강
遣承旨詣太廟景慕宮奉審摘奸
정조 23년 · 강
以李鴻德爲龜城府使李弘達爲迎日縣監口傳也
정조 23년 · 강
命江西縣令价川郡守罷黜道啓還下送
정조 23년 · 목
平安監司韓用龜以江西縣令趙鎭球有親嫌价川郡守李仁祜謂有私嫌公禮狀不爲來呈罷黜事馳啓敎以此時關西守令豈可以親嫌私嫌等語狀聞乎江西縣令价川郡守罷黜狀啓竝還下送
정조 23년 · 강
命今夜明夜弛禁
정조 23년 · 강
命景慕宮令李恒演徐有豊他司相換
정조 23년 · 목
本宮提調鄭民始啓言本宮令李恒演徐有豊俱有病故番次無以推移請令該曹他司相換從之
정조 23년 · 강
命蔡判府事家遣史官問疾御醫看病
정조 23년 · 강
命設行別癘祭及死傷者慰祭
정조 23년 · 목
敎曰近稽故事雖非癘氣凡屬無名之疾輒皆別設癘祭於城隍山川而設壇郊場慰祭死傷昉於成周疈磔遺制以今爲民靡不用極之義無於禮而近於禮者猶可義起而行之況周公載之周禮至于我列聖朝亦嘗行之則不卽修而擧之非所以和神人之道問于大臣僉議亦然京中則北郊遣京兆堂上行別癘祭東西南三郊遣經幄之臣行慰祭兩西則癘祭慰祭竝設而其外諸道皆擧疈辜之禮合行條件廟堂與禮堂考據前例草記施行祭文卽令文衡撰進○備邊司啓言取考該曹可據前例及合行條件則列聖朝已行之例就各設道中央之地設行而近例則或分送香祝已熾盛處卽爲卜日設行不熾盛處觀勢設行矣見今輪行之症姑不遍及於諸路則近例最宜倣行香祝預爲分送熾盛處卽爲卜日設行不熾盛處觀勢設行而諸道癘祭則設行於道內熾盛處兩西慰祭則設行於中央之地城隍發告癸則倂前期三日依例設行慰祭祭物依別癘祭擧行各別精備祭官則熾盛處若在營下道臣行祀若非營下以秩高文臣守令差定恐合事宜請以此分付該曹卽速知委敎以依草記施行而考見各年前例未必皆於中央邑爲之只從熾盛邑近處設行瑞興一邑濟州一府或以難名之疾因特敎單擧別設今亦遵故事兩西則別癘祭慰祭熾盛附近一處道臣設行各邑最甚處使各該倅設壇操文侑之香祀只於道臣設行處下送
정조 23년 · 강
以崔東岳爲都總管沈基泰爲副總管竝前望也
정조 23년 · 목
敎曰總管未差之代前望單子入之待下批牌招察任
정조 23년 · 강
遞承旨鄭尙愚以金翰東金啓洛爲承旨竝前望也
정조 23년 · 목
尙愚不爲仕進因牌招啓辭敎以許遞與未差之代前望單子入之待下批待開門牌招察任
정조 23년 · 강
命黃州牧使兪漢敦高山察訪朴鍾淳改差
정조 23년 · 목
吏曹啓言新除授黃州牧使兪漢敦呈狀內重得輪行毒感萬無登程之望云高山察訪朴鍾淳呈狀內母病沈痼萬無離捨遠赴之望云朴鍾淳之母病旣如是沈重則勢難强令往赴今姑改差兪漢敦之身病雖未知如何而辭朝多日尙不下去誠極未安請罷黜敎以竝改差與未差之代口傳差出待朝下送
정조 23년 · 강
以朴崙壽爲黃州牧使趙台榮爲德川郡守口傳也
정조 23년 · 강
京各司各營進戊午會計簿
정조 23년 · 목
戶曹餉廳惠廳兵曹壯營訓局禁營御廳總廳時在黃金八百二十六兩九錢八分銀子四十二萬一千六百七十七兩一錢六分錢文一百五十七萬七千七百九十九兩八錢三分綿紬一百三十五同三十七疋九尺綿布六千三百四十二同二十疋四尺零苧布五十七同四十九疋二十九尺零布子一千五百三十同三十六疋四尺零米二十六萬四百二十三石七升零田米七千五百十石零太三萬四千六百九十二石七斗二升零皮雜穀九千七百六十石六斗九升零
정조 23년 · 강
命黃州牧使望筒勿施以趙榮慶代之口傳也
정조 23년 · 목
吏曹啓言黃州牧使待朝下送事命下矣新除授牧使朴崙壽呈狀內親病劇重末由離捨赴任之望卽速變通云朴崙壽之親病旣如是有難强令赴任請今姑改差敎以望筒勿施更爲口傳擬入以榮慶批下
정조 23년 · 강
命判府事蔡濟恭家遣史官問疾遣御醫看病
정조 23년 · 목
敎曰連因閣吏知來昨夜遣史官矣聞有動靜且聞卿能作氣附對今朝又聞閣吏知來比夜有勝意其間如何耶更遣史官問疾于蔡判府事又敎曰蔡判府事家遣御醫持藥物看病
정조 23년 · 강
命停諸道水陸春操及巡歷巡點輪症熾盛處官點付之道臣從便闊狹重推慶尙左兵使李普漢
정조 23년 · 목
備邊司啓言卽見總戎使金持默水原留守徐有隣江華留守洪明浩開城留守趙宗鉉廣州留守洪檍統禦使柳孝源永宗防禦使李周爀江原前監司洪仁浩統制使任嵂慶尙右兵使安橚全羅前兵使徐英輔忠淸兵使鄭忠達水使具明遠平安兵使李儒敬黃海兵使鄭學畊前南兵使徐有秉北兵使李潤謙春橾取稟狀啓則以爲今春水陸操合操城操巡操面操及巡歷巡點未行操處官鎭門聚點何以爲之事請令廟堂稟旨分付勸別武都試依例設行爲辭矣今年諸道中惟北關富寧以北合行春操而近來輪行之症雖有遠近之不同先後之各異此所行操實多可悶戎政非不嚴重而民事宜先顧恤諸道今春水陞諸操及巡歷巡點倂停止雖以官鎭門聚點言之遠面之民動費三四日去來所當一體請停以爲趁早專意於農作之地而倂與聚點而廢却亦甚未安此則依前着意擧行之意分付稟操狀啓之以春秋孟朔初旬爲定限者蓋欲使許多軍民無致等待借貸之弊慶尙左兵使李普漢狀啓尙不來到極爲可駭請爲先從重推考允之敎以諸道中輪症熾盛處官點付之道臣從便闊狹
정조 23년 · 강
命槐院以會寧開市完畢事撰咨下送灣府傅給鳳城將
정조 23년 · 목
備局啓言會寧開市旣已完畢令槐院撰出咨文別定禁軍騎撥下送于灣府使之傅給鳳城將處以爲轉送北京之地允之
정조 23년 · 강
命關東前道臣被謫人罪名蕩滌
정조 23년 · 강
判府事金憙陳疏賜批仍命藥房都擧勉副
정조 23년 · 목
批以寒威尙峭此時何可登程藥院之任今姑勉副仍命地方官傳諭
정조 23년 · 강
弘文提學丁範祖陳疏辭職賜批
정조 23년 · 목
批以實協公論卿其勿辭竢少間上來行公
정조 23년 · 강
副總管金熙朝疏辭新資賜例批
정조 23년 · 강
吏曹參判李祖承疏陳祖母病乞遞批許勿辭救護
정조 23년 · 강
命判府事蔡濟恭家遣史官問病
정조 23년 · 강
命度支經用從長拮据兩西轉運特爲停止
정조 23년 · 목
敎曰今番輪症起於西路則兩西之民至今瘡痍不可謂之甫安關西萬包海西半萬之此時勞民船運豈不重難左相所謂此時民事靜吉而勤吝云者誠至當戶惠堂所見雖各參差云而惠堂添費外受之說亦甚周便近以兩西將有泛舟之後惟予夙夜用心寖食殆廢爲廟堂有司之臣者其可膠守常格不念一分弛心之道乎更問度支從長拮据然後兩西穀轉運度支一款特爲停止俾紓西民之苦事卽爲星火知委兩道伯處仍卽具由草記事令廟堂知悉
정조 23년 · 강
遞兵曹參議宋銓以朴奎淳代之前望也
정조 23년 · 강
命前營將黃顯基罷職放送
정조 23년 · 목
義禁府啓言因盈德殺獄罪人朴貴太獄事當該營將問名令該府拿問嚴處事命下矣慶州前營將黃顯基指名現告顯基今方待命拿囚敎以罷職放送
정조 23년 · 강
命渭原郡守扶安縣監之代口傳擇差給馬下送
정조 23년 · 강
施卒判府事蔡濟恭隱卒之典
정조 23년 · 목
敎曰憂民一念乙夜明發際聞長逝之報展也之人何斯至斯予於此大臣實有人所不知而已所獨知之奧契此大臣間起人物也其稟賦也傑然有氣力遇事直前不懾不撓發之爲詩悲壯忼慨人云有燕趙之遺風妙歲策名受知寧考綰金穀而掌邱甲潤色乎雲漢之章竭誠於嘗藥之地每一奏對天笑爲新而其鬚猶未及星矣及予嗣服以後市虎交騰櫪驥靡挫拔之刀俎之中躋之鍾鼎之上由內閣入耆社壽至八耋擬賜鳩杖其位高而職親眷厚而寵盛使一世之人關口而奪氣可謂得如彼其專而古亦罕聞焉且況五十餘年立朝所秉之固卽尤所歎服者今也已已焉已矣卒判府事蔡濟恭家凡百擧行自可按例而承旨致弔依洪領府事例遣閣屬官恤孤及護喪等節依閣臣大臣前例成服日致祭承旨自當擧行內閣致祭則亦依金奉朝賀例待祭文製下遣閣臣而祿俸限三年輪送葬前議諡事分付
정조 23년 · 강
遞承旨金翰東以李益運代之前望也
정조 23년 · 목
翰東在外也○政院啓言卒判府事蔡濟恭家遣承旨致弔事命下矣何承旨進去乎敎以右承旨先進去後謝恩
정조 23년 · 강
命靈光郡戰兵船軍器儲置庫之在法聖鎭者待年豐還設本郡茂長漕復米事依道臣狀請施行
정조 23년 · 목
備邊司啓言頃因靈光郡守朴聖泰上疏本郡戰兵船水軍器儲置庫守護以法聖鎭所屬中船所傍近之民三四十戶移屬事及漕復米移劃於興德茂長委折一體論理狀聞後稟處之意覆啓行會矣卽見全羅監司李得臣狀啓則以爲靈光法聖分界之後本郡戰船軍器儲置庫舍至今仍置於該鎭浦淃船直舵工給價雇立者實係戎政之疏虞鎭底居民三四十戶劃屬靈光則反不如分界以前本郡九水浦口距法聖不過數帿場也▣港會抱而水勢平穩閭落櫛比而船舶湊集徐待年豐使之移設漕復米事邑鎭分界之初靈光案付漕軍五百三十三名移屬法聖則復戶亦當盡數磨鍊於漕軍所在處而該鎭結總數旣些少漕軍中二百八十三名復戶五百六十六結移屬茂長而該縣旣有原漕復二百八十六結又添移來漕復竝責上納則勢將加斂故以相換漕復劃屬於茂長取剩補縮數次分劃於興德而回茂長之說弊仍爲永定該縣移來漕復旣屬茂長則相換漕復今不可還屬靈光一依庚戌定式施行事竝令廟堂稟旨分付矣取考庚戌分面節目則有曰靈光郡戰兵船及軍器庫倉在於法聖鎭陳良弘農兩面還上庫亦在本鎭今旣分面之後不可仍置當年內移設彼此無相于涉云云則尙未移設乃靈光之責也反欲不有節目責其居民者不成事理使之待年豐卽爲移設俾無邑鎭相妨之弊雖以漕復一事言之邑鎭分面後五百六十餘結漕復以該鎭結總之不足移屬於茂長而該縣旣有原漕復又添此移來漕復故以相換漕復永屬該縣以爲取剩補縮之地此蓋出於權宜兩便之意今若移屬靈光則茂長之民終必受弊請依道啓施行之意分付允之
정조 23년 · 강
命內司南原府田畓稅錢增數者卽速釐正仍飭湖南道民嚴査導掌輩前後收稅之數
정조 23년 · 목
備邊司啓言因南原幼學許耋册子本司草記批旨內司導掌事先自本司嚴査事有命矣內需司書員等捉來査問則所告內南原所在田畓陳起竝爲十六結零而每年稅錢五十兩導掌收稅上納矣戊戌年增爲八十兩因導掌稱冤自辛亥減給十兩以每年七十兩爲定更無科外雜費云導掌等所告內今此南原所在內司田畓收稅之規田每負稅租一斗二升畓每負稅租一斗三升而自官執卜成給踏印件記使導掌收捧者舊例卽然每負七升之收稅雖未知在於何時而渠輩則初無此前加捧之事云故取考其前後執卜件記則自乙未至丁巳每負稅租果皆以一斗三升收捧而着署踏印俱爲明白且其所捧之數此之法典所在免稅田每負收稅租二斗之規則反減七升雖不可歸之法外濫捧之科第五十兩上納忽有二十兩增數則導掌輩之憑籍加徵勢所必至嚴飭內司卽速釐正導掌輩所納收稅雖曰着署踏印不可以此憑信而置之依前下批旨另飭該道在昔收稅之果爲幾許中間加稅之的爲幾許與否一一嚴査如有所犯嚴刑照律之意分付允之
정조 23년 · 강
命還寢兩西穀船運之役穀則待戶曹知委區處仍飭兩西道臣使沿海民預知無運穀之役
정조 23년 · 목
備邊司啓言謹依批旨更問度支則以爲關西穀則自有外受之道而海西穀則乃是自本曹給價取來者如欲依關西例外受則不無些少難便之端不如自京變通竝與外受而置之爲便云矣今此兩西船運特寢之命實出於爲西民憧憧之盛念則無論如此如彼敢不思某條拮据以爲一分仰體之道乎度支所謂海西穀竝與外受置之之論非無所據而外受與不外受間從後消詳務歸完備亦爲未晩爲先以船運則還寖待戶曹知委區處之意卽速分付於兩西道臣使兩道沿海之民預知無運穀之役而各自安意允之
정조 23년 · 강
命湖西賑資自海西裝發時降香祝兩道祭海瀆祈利涉湖西沿邑有輪症處十分詳量多擇吉日從便闊狹
정조 23년 · 목
忠淸監司李泰永狀啓以爲本道賑資海西各穀二萬石歲翻有日船運是急各邑地土船四十六隻及安興待變船二隻已爲整待今方都會於唐津縣蘭芝島領運差員以馬梁僉使全弘喆差定馳往都會所與該地方官眼同點閱將以二月初三日一齊發送之地亦自臣營別送幹事裨校領率各邑騎船監色使之董飭輸來取考本道癸卯嶺南穀移轉謄錄則有發船所海瀆祭設行之事而嶺南亦行之玆敢具由馳啓運穀船發送時及海西裝發時海瀆祭設行一款令該曹稟旨分付敎以海西裝發之各其邑爲之與都會裝發與否姑未詳知欲爲詢問觀卿狀辭正合予意本道發送時及海西裝運時各其道降香祝祭于海瀆以祈利涉祝文當製下而海西裝運地方爲先令廟堂關問本道則報于廟堂該曹而尙未稟旨幾乎後時矣香祝當下送而道內沿邑有輪症云間已收霽乎卿其十分詳量莫以擇日之已爲狀聞爲持疑多擇吉日從便闊狹事回諭
정조 23년 · 강
命守令未差之代令該曹口傳差出給馬下送
정조 23년 · 강
還送江原監司尹弼秉通川郡守照例稟處狀本
정조 23년 · 목
該監司以通川郡守金復光有親査應避之嫌狀請照例稟處敎以此時關東守令何拘常格狀啓還下送
정조 23년 · 강
以金麟淳爲扶安縣監柳秉均爲加平郡守尹致猷爲文義縣令朴光進爲渭原郡守竝口傳也
정조 23년 · 목
渭原郡守初以尹頤東批下壯勇營以其管下事伍釐弊事啓請仍任從之
정조 23년 · 강
命吏曹判書金載瓉給由參議未差之代令廟堂議薦牌招開致
정조 23년 · 목
政院以吏曹判書金載瓉違召參判李祖承受由參議未差啓請判書牌招敎以判堂病勢姑難行公給由參判卽八十侍下難以强迫參議未差之代以在京無故人令廟堂明日議薦待下批牌招開政
정조 23년 · 강
遞承旨李益運以柳相祚代之前望也
정조 23년 · 목
敎曰未肅拜承旨許遞前望單子入之待下批與不爲仕進承旨牌招察任
정조 23년 · 강
以鄭尙愚爲吏曹參議備薦也沈象奎李翊模尙愚竝新通也
정조 23년 · 강
命前注書金啓溫仍任牌招入直
정조 23년 · 강
命肇慶廟令李昌熙口傳相換
정조 23년 · 목
禮曹啓言肇慶廟春享在於來二月初三日香祝當前期祗受而參奉朴宗民今方入直令李昌熙身病猝重云今姑改差卽令該曹口傳差出受香陪進敎以忠武祀孫豈可落仕令該曹口傳相換使之受香
정조 23년 · 강
有政吏曹參議鄭尙愚進
정조 23년 · 목
以金履翼爲大司諫李益運爲禮曹參判尹光心爲南原府使徐龍輔爲戶曹參判蔡弘履爲知敦寧徐邁修爲同經筵李原延爲淸安縣監
정조 23년 · 강
命湖南守令待開門辭朝給馬下送
정조 23년 · 강
昌原府使李尙度上疏請本邑覆沙等處二百結限年降稅申山腰以上昌耕之禁統營都廳穀自本邑主營停糴之時以其分數代捧諸道民庫依關西例道臣句檢土宜之貢令道臣通同釐正諸路收租必以當年災依本規開錄懸頉賜批
정조 23년 · 강
遣承旨詣社稷奉審摘奸命仍留享所檢飭明日復命
정조 23년 · 강
下諭八道四都進農務經綸仍飭守土之臣亦陳意見
정조 23년 · 목
敎曰勸農之諭先頒於歲前而示祈年孔夙之意惟勤惟慢追當鑑別何必更勞辭敎今人雖不及古人如曰不知農何以做農官記昔我先朝命方伯居留之臣及守令等各以土俗民隱爲詩若文以進之今欲叩其所存於明農敢不修述先朝已試之故事咨爾諸道觀察使各都留守先陳將欲對揚之經綸仍飭守土者亦陳意見此擧兼寓先試以言之意考核其功當在有秋之後此意下諭○敎曰歲前綸音頒下京外之後朝家之惓惓於農務果何如而章疏之來呈公車者不過儒武勳裔若而人在分憂守土之列者無一人應旨其爲不誠孰甚於此今玆博詢之擧卽所以仰述先朝諮訪民隱之故事方伯邑倅其各悉心對揚而人人陳疏反涉煩屑文蔭守令以經綸册子勿拘一卷二卷三卷隨意條陳文倅中已爲陳疏者雖不必一一架疊蔭倅則無敢一人或闕册樣大小字行多寡自監營頒給印札見樣俾無參差不齊待其齊到道臣爲首諸倅所陳一從州府郡縣第次都聚裝册仍卽上送四都依此施行此蓋出於敷奏明試之意言有可採然後方能見諸事爲以收成效當以所陳之言定其優劣施以黜陟此意自政院書送於有旨末端俾各知悉
정조 23년 · 강
命判府事蔡濟恭衣資食物令度支輸送史官存問奉朝賀金鍾秀判府事金憙米肉令本道優數輸送地方官存問右議政沈煥之衣資紬綿令戶曹傳致閣屬官存問安春君鶴林君米肉紬綿加送該卽存問奉朝賀李命植衣資食物加送樞府郞傳諭故判書趙曮夫人洪氏衣資食物輸送郞官存問故參判洪樂仁夫人閔氏衣資輸送郞官存問故領相李宗城夫人沈氏故左相李性源夫人申氏歲饌加送郞官存問故訓將張志恒妻趙氏故參判尹東昇妻朴氏故參判李鎭翼妻金氏故大司諫李普觀妻崔氏歲饌外加給紬一疋部官存問知事李敏輔留守洪檍米肉紬綿令該曹輸送後存問其外重臣宰臣偕老人亦令該曹加給米肉總使金持默訓將李敬懋諭善尹得孚歲饌加給
정조 23년 · 목
敎曰今年恰滿八旬几杖之錫蓋有待也遣史官存問令該曹輸送衣資食物于原任內閣提學蔡判府事○敎曰耆社大臣之在鄕者爲二人而分在畿湖原歲饌外米肉各令道臣拔例優數磨鍊輸送仍令地方官存問于原任內閣提學金奉朝賀原任內閣直提學金判府事事下諭于兩道道臣○敎曰右相內外今年恰滿七旬而右相則入耆社豈不稀貴乎歲饌自今年當輸送而應式外衣資紬綿令該曹傳致大臣內外仍以閣屬官存問于原任內閣提學右議政○敎曰安春君鶴林君俱以過七耋之宗臣偕老無恙原歲饌外加送米肉紬綿後該郞存問○敎曰奉朝賀李命植壽滿八耋原歲饌外加送衣資食物遣樞府郞傳諭○敎曰故判書趙曮夫人貞夫人洪氏精力康旺聞益勝昔而且其子重臣今年爲回甲尤豈不稀貴乎原歲饌外衣資食物輸送仍令郞官存問故參判洪樂仁妻貞夫人閔氏衣資亦令輸送郞官存問○敎曰故領相李宗城夫人沈氏故左相李性源夫人申氏歲饌加送郞官存問依昨年例故訓將張志恒妻趙氏故參判尹東昇妻朴氏故參判李鎭翼妻金氏故大司諫李普觀妻崔氏歲饌外加給紬一疋遣部官存問○敎曰知事李敏輔留守洪檍至今偕老年年有優異之頒今年亦依昨年例令該曹米肉紬綿輸送後存問其外重臣宰臣偕老人亦令該曹詳考昨年例加給米肉總使訓將諭善尹得孚歲饌加給
정조 23년 · 강
命承旨前望勿施差祭承旨入來察任
정조 23년 · 목
因承旨李始源尹光顏違召罷職傳旨敎以前望勿施差祭者自當入來牌招察任
정조 23년 · 강
遞承旨李晚秀李肇源金啓洛以徐龍輔李翊模沈象奎代之竝前望也
정조 23년 · 강
命井邑縣監金魯正還付前職前縣監限麥秋仍任
정조 23년 · 목
全羅監司李得臣以井邑縣監金魯正辭朝多日今始擔舁來到營下爲先罷黜馳啓敎以旣非無端逗遛則決杖與否非所可論賑邑之初不請仍已是疏漏前縣監限麥秋仍任新除者姑令還付前職狀啓還下送
정조 23년 · 강
命南原府使尹光心改差
정조 23년 · 목
敎曰此時湖南守令不可一刻曠官新除南原府使病未肅拜云改差卽令該曹口傳差出
정조 23년 · 강
以安廷瓛爲南原府使口傳也
정조 23년 · 강
命三南守令新除下送者限畢賑皆令給馬
정조 23년 · 목
敎曰三南守令新除下送者限畢賑雖無特敎皆令給馬俾除民間迎送之弊事分付兵曹畿營枚擧此意知委各該道臣
정조 23년 · 강
命肇慶廟令朴和源改差
정조 23년 · 목
禮曹啓言本廟春享香祝陪進日子在近而新除授令朴和源親病沈重萬無離捨之路云請改差令該曹口傳差出以爲趁期受香之地允之
정조 23년 · 강
命御營大將李漢豊兼察禁營及左捕廳
정조 23년 · 목
政院啓言禁衛大將申大顯以城隍發告祭獻官今方受香所佩命召及兼帶左捕將命召大將牌傳令牌來請還納何以爲之乎敎以仍佩往來御將竝爲兼察牌招聽傳敎
정조 23년 · 강
命宣傳官總府郞廳未差之代令該曹口傳差出
정조 23년 · 강
命北部尊位文益柱加資令所屬該營別將收用
정조 23년 · 목
因摘奸宣傳官書啓敎以北部平倉里尊位文益柱爲名人今番輪疾之窮不自活之類給糧救助其數夥然非特今番自前一洞上下八十餘戶恤窮賑乏多賴益柱之力云外方洞里相助猶且別諭勸飭況京城乎令京兆堂上更探實績招致益柱問其地處來歷草記此外各部若有此等之類嚴飭各該部官訪探報府後隨卽草記以爲弊他之地○漢城府啓言委送當部官探問其實績則昨年洞內三戶患癘時米斗錢兩種種周給今正月輪感時最貧一戶資給米斗油升病死兩人或助斂布或助役糧產後飢病之一女人亦以米斗周恤蓋益柱初非富戶而爲人甚善有此恤窮之義自前一洞上下八十餘戶中貧不能喪祭者亦多顧助云招致益柱問其地處來歷則其父尙質習讀官曾祖承先司譯院主簿自京中移居平倉已近五十年其年則六十八役名則總戎廳付料軍官曾爲納粟折衝云敎以爲先加資令該營別將收用後草記
정조 23년 · 강
遞刑曹參議金祖淳
정조 23년 · 강
遞承旨柳相祚以朴基正代之前望也仍命敍用
정조 23년 · 목
相祚在外也○基正方在罷散中政院啓稟敎以敍用
정조 23년 · 강
遞承旨李翊模以兪漢寧代之前望也
정조 23년 · 강
校理沈奎魯疏陳病狀乞遞仍請追勘湖西前道臣韓用和之罪賜批
정조 23년 · 목
疏略曰昨年憫旱之時遍令諸道虔誠禱雨而十行綸綍丁寧戒飭凡爲道守臣者孰敢不對楊惕勵而臣聞湖西前道臣韓用和醉倒齋所嘔號迷亂以守令之執事者替行獻官之事及其修啓也以虔誠躬禱爲辭告君不實已極無狀慢神不誠寧望感應湖西之終年無雨最於諸道安知不由於按道者之自速神怒而然也請追勘韓用和之罪特加譴削之典則庶可爲諸道懲創之道伏願亟賜處分批以韓用和事焉有道臣而爲此擧苟或不得已臨時替行則又何無具由狀聞乎爾疏遣辭旣與風傳有間只施罷削輕矣亦不可不査問後處之令廟堂問於前錦伯使之首實仍卽草記論勘俾諸道營邑之臣各務處敬於祀典無言之時爾能隨事刺口甚可尙也爾其勿辭調理從速察職
정조 23년 · 강
吏曹參議鄭尙愚陳疏辭職賜例批
정조 23년 · 강
命前監司李秉鼎罪名蕩滌
정조 23년 · 목
敎曰處分宜無異同前監司李秉鼎罪名亦爲蕩滌
정조 23년 · 강
命慶尙監司待下批當日辭朝
정조 23년 · 목
以洪聖淵爲同義禁申耆爲慶尙監司
정조 23년 · 강
命迎華察訪白鳳周麟蹄縣監李元膺相換
정조 23년 · 목
迎華察訪望筒以白鳳周批下仍敎曰迎華察訪白鳳周與麟蹄縣監李元膺相換除朝辭給馬下送
정조 23년 · 강
遞承旨兪漢寧以李勉兢代之前望也
정조 23년 · 목
漢寧不爲仕進也
정조 23년 · 강
命忠淸前監司韓用和施以譴削之典
정조 23년 · 목
備邊司啓言謹依批旨査問于忠淸前監司韓用和處使之首實則以爲昨年五月連山龍湫祈雨時經夜處濕素患眩暈及脚部猝地添劇而將事之夕病勢猶似可强故必欲自力行禮矣旣就拜位之後諸症漸劇趨走薦獻萬無其望而欲以他人改塡祝版則旣就位而始行祀矣欲爲强疾卒事則運動無路不得已以守令執事者替行而此與初不就位改塡獻官有異則狀啓中歷擧此狀反涉煩屑又不得已循例修啓伊時病狀諸執事之所目擊焉敢誣也圭璧虔禱事體至重而倉卒處事未盡誠禮以致人言之如此何敢以事實之差異費辭分疏乎惶懍震越不知所達云矣病作於就位之後則權宜替行雖未必爲罪其不能具由措辭於狀聞者大失重祀典嚴奏御之體所當擬以奏事不以實之律而原其本情則事旣在於倉卒意非出於欺罔請施以堂疏所請譴削之典久之
정조 23년 · 강
知敦寧蔡弘履疏陳無敦寧乞遞批令該曹稟處冬至正使李祖源副使金勉柱以太上皇帝崩逝馳啓
정조 23년 · 목
狀啓以爲臣等一行於上年十一月二十一日入栅自鳳城以後通官吉甫通阿章京達三保率甲軍護行本月三十日到瀋陽歲幣方物雇車未及來到故落留任譯待雇車來到歲幣中紅紬一百疋綠紬一百疋生上木三百疋好大紙一白五十卷好小紙二千二百十卷粘米三石五斗四升依北京禮部公文呈納于瀋陽各庫後其餘物種依例交付押車章京臣等連爲趲程十二月初六日到雙陽店臣祖源身病猝重末由前進不得已落留調病臣勉柱與書狀官臣徐有聞齎奉表咨文先爲發行十一日到山海關無弊入關十七日到邦均使首譯金倫瑞先期馳進以正使因病落後之意呈文禮部十九日到北京直詣禮部呈表咨文則漢侍郞阮源率諸郞官祗受後臣等仍爲住接於南小館當日內閣奉太上皇旨朝鮮使臣如已到京明日與暹羅使臣同爲引見於養心殿云云二十日五鼓臣等伺候於隆宗門外日出後通官以禮部尙書之意來傳日候甚寒朝鮮使臣與暹羅使臣姑爲退待可也云云故臣等還歸館所二十二日御膳房以皇旨齎傳鱘鰉魚一尾于臣等處正使病勢稍減十四日入山海關二十四日來到館所二十六日御膳房以皇旨頒賜回回葡萄各一小帒于臣祖源及副使臣勉柱書狀官臣徐有聞二十八日因禮部知會臣等一行詣鴻臚寺演元朝朝參禮而暹羅使臣同爲演禮二十九日皇帝幸太廟自禮部知會接駕故當日五鼓臣等與書狀官進午門前祗迎暹羅使臣亦爲祗迎而在於臣等之下禮部尙書紀均押班等待皇帝還宮時臣等仍爲祗送而禮部令臣祖源臣勉柱伺候於隆宗門外少頃以太上皇旨引臣等入重華宮太上皇御漱芳齊引臣等進前傳諭曰國王平安乎臣等謹對曰平安矣仍命臣等退就班次暹羅使臣亦爲參班設宴觀雜戲而賜臣等饌兩人共一卓又使宦寺賜臣祖源玻瓈椀楪各一件茶二甁荷包二對火鑛一個鼻烟筒一個橘一楪賜臣勉柱玻瓈椀楪各一件茶二甁荷包一對火鑛一個鼻烟筒一個橘一楪又各饋駱茶一巡移時宴罷臣等還歸館所之後自闕中各頒文圓柑橘柚榴于三使臣處三十日設年終宴於保和殿臣等因禮部知會當日曉頭入詣保和殿坐於東陛上平明皇帝出御殿內擧樂設戲進饌獻爵而賜臣等饌二人共一卓禮部尙書德明引臣等進御榻前跪皇帝手賜御卓上酒臣等禮受飮訖叩頭還就本班少頃宴罷皇帝入內臣等還歸矣午後光祿寺頒送宴卓及歲饌床本年正月初一日五更臣等一行先詣乾淸門外等候天明皇帝率三品以上行賀禮於太上皇帝而殿庭狹窄諸王貝勒於門內行禮三品官及外國使臣於門外行禮禮畢後臣等由右上門至太和殿庭少頃皇帝出御太和殿受賀三品以上官至外國使臣行三拜九叩頭禮一如太上皇帝前賀儀蓋太上皇帝自昨冬有時昏眩不能如前臨朝云矣初三日卯時太上皇帝崩逝于乾淸宮當日戌時儀註來到而主客司移付以爲朝鮮暹羅使臣等處各頒大布一疋隨時成眠云而初四日昏後禮部知會朝鮮暹羅使臣等每日辰午申三時前赴景運閣隨班擧哀云初五日黎明臣等進詣景運門外參辰時哭班而留待午時矣禮部以皇旨引臣等及正官一人入乾淸宮魂殿門外暹羅使臣亦爲同入午時參內哭班仍退待景運門外申時又爲入參內哭班而退歸初六日黎明臣等又入乾淸宮參三時哭班而辰時前以皇旨頒鹿肉二斤似是解素之意歲幣方物則以關內外雪塞之故初四日始爲來到而禮部及各庫官方在悲遑未及呈納臣等値此變禮卽欲急速狀聞而禮部堂郞皆在闕中無由相接故使任譯輩多般周旋呈文禮部初七日早朝纔得公文副使臣勉柱軍官李得淵譯官李時觀授狀啓星火發送傳訃勅使當日始爲差出而上勅則散秩大臣侯漢軍張承勳副勅則內閣學士滿人恒傑通官則一大倭克精額二大太平保別大倭昇額一次繼文二次保德自禮部派定而起程日子尙未的定云儀註一度同封馳啓○儀註禮部謹奏爲請旨事恭照大行太上皇帝几筵前每日懸香燈看守之處交與總管太監朝脯日中三奠法駕鹵簿全設建丹旐乾淸門外之左王以下文武各官宗室覺羅等公主福晉以下鄕君奉恩將軍妻恭人以上民公夫人以下佐領三寺侍衛妻以上宗室之女等俱成服內務府官員領催拜唐阿等俱截髮成眠內府三旂官員護軍領催拜唐阿之妻及管領下執事男婦等俱剪髮成服革職宗室覺羅亦令其成服革職滿漢大臣官員不准成服在京之外瀋公主福晉格格等額駙王台吉等及外國貢使均令成服其二十七日內至京者一體成服二十七日後至者男去冠纓女去首飾三日專司壇廟堂子奉先殿壽皇殿坤寧宮祭神殿陵寢一應祭祀事務官員內監及外征在軍營官兵家屢均停止孝服其有父母新喪子女出痘者亦暫免成服仍百日不剃髮所有齊集人員應行齊集處近御王大臣乾淸門侍衛等在乾淸門內五旂王以下入八分公以上內大臣內閣太學士前鋒統領護軍統領上三旂都統副都統學士等上三旂侍衛聞散宗室覺羅色衣官員在乾淸門外五旂都統副都統八旂官員各部院滿漢大臣官員在京之大臣官員凡應齊集人員在景雲門外分翼排立每日三次伺榟宮前奠獻時隨班擧哀行禮在內公主福晉等在景山栅欄外乘馬進神武門至蒼震門下馬進內於几筵殿內行禮五旂王等福晉郡王在景山栅欄外乘馬進神武門至隆宗門下馬進內大臣等命婦應進內者在景山栅欄外至神武門下馬步行進隆宗門於几筵殿下丹墀右行禮其不能進內之命婦等於隆宗門外齊集每日三次隨班擧哀行禮凡三日第四日王貝勒貝子公等公主王之福晉等在各私第齋室部院官員在各公署八旂及閒散官員在各衙門喪服二十七日於每日齋集時均齊集恭理喪儀王大臣守衛執事各官喪服百日王公官員軍民人等均百日不薙髮近派宗室二十七月內不嫁娶遠派室室及在京王公大臣文武官員期年內不嫁娶二十七月內不作樂不宴會在京兵民人等摘纓緯穿孝服二十七日百日內不嫁娶不作樂文臣候補候選官員肄業監生吏典僧官道官俱穿孝服在順天府齊集三日早晩擧哀未脫孝內批本用藍筆各部院奏章伺十五日後再行具奏二十七日內奏疏文移俱用藍印所有京師寺廟各撞鐘三萬杵爲此謹奏請旨
정조 23년 · 강
命陳慰兼進香使今日政差出
정조 23년 · 목
敎曰使行狀聞旣云呈文禮部受出兵部公文發送無異於牌文陳慰兼進香使今政差出而正使則宗班儀賓中問于大臣備擬副使則西關守令通擬書狀則勿拘陞品擬入事分付
정조 23년 · 강
遞禮曹判書趙尙鎭參判李益運參議尹行元
정조 23년 · 목
敎曰禮曹堂上有實病實故人許遞今日政差出待下批牌招入侍
정조 23년 · 강
以金履翼爲禮曹參判前望也
정조 23년 · 강
遞司譯提調趙尙鎭南公轍以徐龍輔李書九代之竝前望也
정조 23년 · 목
敎以司譯提調中有實病人許遞承旨李勉競陳疏引東伯時海弊襲謬之罪賜例批
정조 23년 · 목
以黃昇源爲禮曹判書西春君燁爲陣慰使林蓍喆爲副使申絢爲書狀官
정조 23년 · 강
召見大臣禮堂備局有司堂上于誠正閣
정조 23년 · 강
以李時秀爲遠接使曺錫中爲問禮官尋命望筒勿施以李羲甲爲問禮官
정조 23년 · 목
左議政李秉謨啓言卽見冬至使狀啓今月初三日太上皇崩逝勅行似在不遠遠接使請令該曹卽逨啓下以爲預先下去之地從之
정조 23년 · 강
以鄭民始爲館伴
정조 23년 · 목
左議政李秉模啓言遠接使今已啓下行左參贊鄭民始請令該館伴差下從之
정조 23년 · 강
命勅行時兩西迎慰使依近例以道內守令替行
정조 23년 · 목
承旨李書九啓言今此勅行時黃州平壤安州定州義州迎慰使及中路問安使當各差送而近例或以道內堂上守令借銜替行今番亦依已例爲之乎從之○黃州迎慰使谷山府使丁若鏞平壤迎慰使慈山府使李儒慶安州迎慰使楚山府使宋祥濂定州迎慰使肅川府使任長源義州迎慰使宣川府使柳師模
정조 23년 · 강
吏曹以迎接都監提調郞廳啓下
정조 23년 · 목
迎接都監提調趙鎭實郞廳朴崙壽李羲甲問禮官移差代柳畊金基豊南達孫李勉昇韓用謙朴民淳韓大裕公事郞廳任聖皐
정조 23년 · 강
遞兵曹判書李時秀以具㢞代之前望也
정조 23년 · 목
敎以遠接使李時秀本職兵曹判書自當仍帶往來而擧行必多相妨許遞前望單子入之待下批牌招傳授命召
정조 23년 · 강
召見館伴鄭民始問禮官李羲甲于誠正閣
정조 23년 · 강
命前假注書任百禧仍察
정조 23년 · 강
以徐龍輔差備局有司堂上
정조 23년 · 목
備邊司啓言本司有司堂上有闕之代請以戶曹參判徐龍輔差下允之
정조 23년 · 강
遞戶曹參判徐龍輔
정조 23년 · 목
敎以未肅拜戶曹參判許遞
정조 23년 · 강
命勅行牌文入來後擧哀與否問于大臣禮堂處之
정조 23년 · 목
承旨李書九啓言臣於昨日取考迎勅謄錄似此勅行則牌文入來日及宣勅日俱有擧哀節次矣勅書到京卽是始聞之日故至第四日乃爲成服而牌文不過勅使發行之路引見此而遽然擧哀宣勅後又有此擧禮旣重疊事極無義謹稽院中日記先朝聖敎亦以半上落下爲敎今番則牌文入來後擧哀之節恐不必爲之而事異舊例請下詢大臣禮堂處之從之
정조 23년 · 강
命今番勅行時御帖裹以紅袱
정조 23년 · 목
承旨李書九啓言常時勅行則御帖裹以紅袱如今番勅行則前例或裹以藍袱而宣勅前及回還時又用紅袱則徒涉繁文一依常時例竝用紅袱恐合便宜矣從之
정조 23년 · 목
政院啓言禁衛大將申大顯以本職漢城左尹癘祭獻官今方受香所佩命召及兼帶左捕將命召大將牌傅令牌來請還納何以爲之乎敎以仍佩往來御將竝爲兼察牌招聽傳敎
정조 23년 · 강
遞吏曹參判李祖承
정조 23년 · 목
以宋銓爲大司諫徐邁修爲刑曹判書田佐顯爲定平府使朴宗羽爲沃川郡守宋時淵爲林川郡守李儒修爲茂長縣監
정조 23년 · 강
遞知敦寧蔡弘履
정조 23년 · 목
以金文淳爲知敦寧權裕爲工曹判書洪聖淵爲戶曹參判姜彛正爲右尹
정조 23년 · 강
左議政李秉模箚請陳慰正副使竝遞改賜批
정조 23년 · 목
箚略回陳慰兼進香使纔已差出矣第正使名字犯於彼中所諱而旣非二名則恐無權宜之道且副使林蓍喆方在寧邊任所此時關西守令之遞易赤涉可悶竝始遞改以他無故人差遣實合事宜批以箚請依施仍敎曰此批答遣史官傳諭副使旣遞前職仍任
정조 23년 · 강
命今番勅使宴禮依例以素膳措備
정조 23년 · 목
禮曹啓言問禮官齎去儀註當爲磨鍊而取考謄錄則在前傳訃勅使宴禮時以素膳措備而儀註中亦去進花一節矣今亦依此磨鍊擧行乎敎以依例爲之
정조 23년 · 강
命勅行時關北關東補把驛馬急急入送
정조 23년 · 목
兵曹啓言勅使出來時平安道補把咸鏡道驛馬四十匹黃海道補把江原道驛馬二十匹急急分定罔夜入送之意兩道監司處請撥馬知委允之
정조 23년 · 강
命客使迎慰使兩西守令中如或有頉道臣以便近守令塡差後狀聞
정조 23년 · 목
吏曹啓言今此客使出來時兩西迎慰使以道內守令下批矣今方發關知委於兩西道臣處而若或有頉則往復臣曹更爲塡差之際將有緩不及事之慮今番則迎慰使中若有不得不更爲塡差之事道臣以便近處守令先爲塡差後具由狀聞之意請關飭於兩西道臣處允之
정조 23년 · 강
命前假注書李允謙仍察廳任
정조 23년 · 강
召見遠接使李時秀及來待諸臣于誠正閣館伴鄭民始司譯提調徐龍輔
정조 23년 · 강
命支勅時譯官及通事輩不聽今犯科者直用重律於境上
정조 23년 · 목
遠接使李時秀啓言後前支勅之時弊端有無專在於譯舌及小通事輩若其些少不謹者臣固當隨現嚴繩而至於最頑點不聽今犯科者直用重律於境上以爲懲後之道似不可已故敢達矣敎以察訪以下自斷處置守令以下自斷決棍載在齎去事目況譯舌及通事輩乎依所奏便宜爲之使勅行知有我國紀綱
정조 23년 · 강
命迎勅後茶禮時對擧擧案司饔提調勅使前擧行副提調勅使處所送儀注中竝稱以提調
정조 23년 · 목
承旨李書九啓言迎勅後茶禮時司饔提調例爲對擧御案勅使前則差出副提調擧行而勅使處所送儀注中提調副提調不必區別此後儀注則竝以提調稱之似好故敢達矣從之
정조 23년 · 강
命冬至使先來狀至持來時落後譯官軍官竝分揀
정조 23년 · 목
承旨李書九啓言冬至使先來狀啓陪持雖爲持來而譯官軍官俱爲落後事極可駭請竝令攸司科治敎以義州以前可謂飛來分揀
정조 23년 · 강
命勅使宣勅後擧哀事依諸議施行
정조 23년 · 목
禮曹啓言承旨李書九所啓宣勅時擧哀事問議于大臣則左議政李秉模以爲承宣所奏實合禮意伏況先朝聖敎昭載日記則縱未及釐正於旣往恐不可以事屬舊例而不之改無容他議云右議政沈煥之以爲勅書到京之日乃有行禮節次則見牌文而先擧此禮恐有疊行之嫌而先朝聖敎已有此金石之訓承宣所奏是矣臣亦無異見云本曹參判金履翼以爲先朝聖敎旣如是昭垂則到今革謬允合事宜云參議李翊模以爲牌文入來日擧哀節次之實涉無義誠如承宣所奏趁今釐正允合事宜云臣以爲傳勅第四日成服蓋以訃勅來傳日爲始聞日也牌文入來日擧哀恐涉衍節先朝聖敎昭如日星而承宣擧條大臣收議脗然歸一依此磨鍊及今釐正允合事宜矣敎以依議施行
정조 23년 · 강
禮曹以勅使宣勅後成服與除服依前例自上自內行禮百官行禮於殿庭啓
정조 23년 · 목
該曹啓言取考謄錄則傳訃勅使入京宣勅後第四日成服時與後三日除服時自上自內行禮而官行禮於殿庭矣今亦依前例磨鍊擧行矣
정조 23년 · 강
迎接都監以傳訃勅行時依前例不設儺禮啓
정조 23년 · 목
該都監啓言取考謄錄則傳訃勅行時不設儺禮矣今亦不爲設行之意請分付儐臣處允之
정조 23년 · 강
迎接都監以勅行茶禮時依前例以禮賓及內資寺擧行啓
정조 23년 · 목
該都監啓言取考謄錄則傳訃勅行時勿設宴享故本色郞廳不爲差出如有設行茶禮之事則禮賓寺內資寺擧行矣今亦依前例以禮賓內資擧行使盤饍色郞廳兼管矣
정조 23년 · 강
迎接都監以郞廳加差啓
정조 23년 · 목
該都監啓言臣等與諸郞廳會同開坐檢飭迎勅諸事而啓下郞廳八員外不足郞廳三員依前例別單書入矣○加差郞廳三望朴休源閔致謙南寅老
정조 23년 · 강
以徐有升爲林川郡守口傳也
정조 23년 · 목
敎曰林川郡守在外未及上來云望筒勿施令該曹口傳差出待下批卽爲辭朝沃川郡守使之除朝辭赴任
정조 23년 · 목
敎曰司饔院公事提調許遞與都提調未差之代今日政擬入
정조 23년 · 강
有政吏曹參判李祖承參議尹行元進
정조 23년 · 목
敎曰陳慰兼進香正使依例以宗班擬入儀賓通擬○以具敏和爲陳慰兼進香使金履翼爲副使沈鉁爲沃川郡守
정조 23년 · 강
命前郡守金啓濂等敍用前判官尹光垂等分揀前郡守李聖龜減一等
정조 23년 · 목
吏曹啓言林川郡守宋時淵以漢城判官移拜而望筒勿施事命下矣請漢城判官李良會望筒亦爲勿施允之敎以郡守以上排擬苟簡云蔭官有罪名人書入○因吏曹蔭官有罪名人書入別單敎以前郡守金啓濂丁載運趙鉉同罪已敍亦爲敍用前牧使李寅燮臺評過矣敍用前判官尹光垂報營之狀已聞於道伯矣前郡守李觀秀李東野不過襲謬之罪竝分揀前郡守李聖龜減一等
정조 23년 · 강
御營廳訓局壯勇營以宣傳官毆打人等捉得啓
정조 23년 · 목
御營廳啓言依下敎宣傳官毆打罪人閑良李厚田高益謙良人鄭福興工曹筆工黃仁輝等四名捉來爲先拘留本廳矣敎以御營廳所捉者三營皆無皁白當該將臣竝從重推考多發校卒期於盡爲捉囚○訓鍊都監啓言依下敎宣傳官毆打閑良趙駿逵洪秉圭宋文翊徐允修沈永之等捉來拘留北營矣敎以兩營將臣俱兼捕將尙不捉納草記兩營將臣更爲推考○壯勇營啓言閑良沈鎭才已捉來拘留而此漢自是庶類閑良中外入悖惡之最甚者非但渠之難免犯手其他在逃首犯諸人無不知之從其口招今方多發校卒四散譏捕矣敎以尙不草記之禁將更爲推考
정조 23년 · 강
召見左議政李秉模稟事堂上鄭民始具㢞黃昇源趙鎭寬徐龍輔李書九于誠正閣
정조 23년 · 목
敎曰籌坐入來大臣及稟事堂上入侍
정조 23년 · 강
命旌故監司李義駿妻貞夫人趙氏之閭
정조 23년 · 목
左議政李秉模啓言故監司李義駿妻貞夫人趙氏遭其夫喪之日謂其子曰靑孀之人奉舅姑提繦褓而不之顧者此兒女子一時之事而今吾年過六旬子女成就若使化而同宂卽當恬然合矣吾之處義大異於守硜硜之婦女於汝輩不無至慟而化者之情庶可慰悅遂裁縇執尺遠具諸節一一稱情自成服日幾絕復蘇臨沒前一日收拾精神指揮凡事盥洗沐浴曰吾將不日而化汝輩先爲措置無至有憾首尾七日便同不痛而化淸香滿室彌夜不歇云處義之雍容令人感歎令該曹施以棹楔之典恐不可已矣敎以如許卓然之貞節在於往牒猶可嗟傷敬歎況宰臣之妻貞夫人乎烈哉列哉棹楔之典不施於其家而何爲卽令該司就其閭旌表故海伯祭文中旌烈一款措辭
정조 23년 · 강
命勅行所用丁銀限以八成贈遺
정조 23년 · 목
左議政李秉模啓言勅行所用丁銀無論天銀地銀限以八成贈遺則決無點退之理以此永爲定式事已於年前大臣筵稟蒙允矣今番迎勅時當依定式擧行而係是定式後初行故敢達矣從之
정조 23년 · 강
命司饔提調李秉鼎嚴飭行公
정조 23년 · 목
司饔提調李秉模啓言本院公事提調李秉鼎謂有情勢不爲行公擧行多有可悶請嚴飭行公從之
정조 23년 · 강
命度支訓局銀限二千兩貸置以爲支勅預備
정조 23년 · 목
戶曹判書趙鎭寬啓言支勅所需丁銀最緊而此種近幾絕乏無以支用故大臣之前後筵白皆以土產銀計其幾成之數而贈給事有所定式矣定式之浚今始迎勅彼若順受則誠幸矣若或不願則旣無預備難以應卒京司中訓局所貯頗優請限二千兩許貸仍置本局以爲觀勢用否之地從之
정조 23년 · 강
命禁用廣織潞州紬等諸品
정조 23년 · 목
戶曹判書趙鎭寬啓言燕物中廣織與潞州紬兩色以其品造之或不雅或有紋先朝下敎禁防截嚴而近年以來懈弛莫甚誠極可駭請更加申禁先自本曹所用毋論某樣上下一竝釐改至於御座床巾勿用潞紬代以禾紬恐爲得宜雖以今番勅行言之所供褥衣之屬前排皆是廣織之類今則事面旣異上副勅及通官以白紬爲之其餘以白細木爲之而此後勅行時待前排件之弊而改爲勿用廣織以禾紬與綿紬分等爲之事請定式施行從之
정조 23년 · 강
命迎勅時侍衛將士及隨駕大將服色以黑笠靑天翼磨鍊
정조 23년 · 목
兵曹判書具㢞啓言今此迎勅時侍衛服色當爲磨鍊而禮曹儀注百官依舊例用遠接使以下服色侍衛將士及隨駕大將黑笠去笠飾靑天翼挾輦軍黑頭中黑號衣磨鍊似好矣從之敎以挾輦軍則雖曰衛內係是軍兵況頒勅前乎改着義無所據用常時服色
정조 23년 · 강
命南虞候望以準朔守令及虞候竝擬
정조 23년 · 목
兵曹判書具㢞啓言南虞候本是新堂上之窠而新除虞候柳可源遭故於未赴任之前其代請以準朔守令及虞候竝擬從之
정조 23년 · 강
命勅行所求雕羽卜定三南事置之
정조 23년 · 목
軍器提調具㢞啓言勅行出來後或有雕羽求請之事故預備以待自是前例而兩西勅使當路北關道里絕遠請今番則依前以三南分定敎以今年雖三南豈可卜定設有求請已令館伴從便處之置之
정조 23년 · 강
命宣惠前郞廳尹光心仍任
정조 23년 · 목
宣惠廳堂上鄭民始啓言本廳郞廳尹光心移除南原府使而旋又遞改矣請仍任本廳郞廳令該曹口傳付軍職從之
정조 23년 · 강
命嘉義金世奉令判尹詳採其實績依文益柱例草記當該部官捧現告啓聞東部官査實草記
정조 23년 · 목
北部摘奸宣傳官金▣書啓以爲延恩坊居嘉義金世奉以溫幸時隨駕驛吏蒙加資者也力農積穀里中貧民無不救濟甲寅年洞里五十九戶北漢還穀無路備納則渠出二百兩錢擔當備納每當春耕農糧絕乏之類歲歲補不足使之不失其時今番輪疾同里至貧之類逐日繼糧賴以得生者二十餘人而無依致傷二名具棺以埋家家傳說人人稱道矣東部摘奸宣傳官金商岳書啓以爲部官之擧行今則或因輪疾稍歇而兩日街上一未逢見矣敎以與平倉里文益桂無異判尹詳採實績亦爲招見依益柱例草記宣傳官則搜訪而部官尙不報府當該部官知名捧現告啓聞東部部官之怠忽極爲可駭亦爲査實草記事分付
정조 23년 · 강
工曹判書權裕陳疏乞遞賜例批
정조 23년 · 목
疏略曰臣狀承水部除旨而臣於去臘猥忝是任適當殿最封進之時神識昏昧自速不能檢察之罪至被嚴旨至今悚恧在臣私義何敢冒沒承當於已試僨誤之地乎伏乞遞臣職名
정조 23년 · 목
因漢城府坐不坐單子敎以詞訟劇地不可瘝曠在外右尹許遞今日政差出與新除授刑曹堂上牌招察任
정조 23년 · 강
遞兵曹參判鄭大容以閔台爀代之前望也
정조 23년 · 목
因兵批政官書啓敎以未肅拜參判許遞前望單子入之
정조 23년 · 강
以崔逵翰爲朔寧郡守口傳也
정조 23년 · 강
遞刑曹參議金載翼
정조 23년 · 목
政院以載翼過三日不爲出肅請重推敎以許遞今日政差出
정조 23년 · 강
有政吏曹參判李祖承參議尹行元兵曹判書具㢞進
정조 23년 · 목
敎曰都承旨未差之代以曾經人中在京無故人今日政擬入○以吳泰賢爲刑曹參議李恒演爲旌善郡守李鎭復爲同敦寧徐龍輔爲承旨朴孝晉爲長興府使李祖承爲右尹宋鍈爲副總管○兵批南虞候望以明川府使趙恩錫舒川郡守李儒燁黃海兵虞候呂文永擬入敎以此時守令與該道虞候不可曠官望筒勿施時仕與前銜中擬入○以蔡顯五爲南虞候顯五新資也
정조 23년 · 강
命旌善郡守除朝辭給馬下送
정조 23년 · 강
命停兩西官鎭門聚點
정조 23년 · 목
備局啓言頃以今春習操竝停止官門聚點付之道臣從便闊狹之意因批旨行會諸道矣卽見黃海監司曺允大狀啓謄報則以爲今番輪症偏甚道內死亡方痛無邑不然設令漸次乾淨瘡痍甫起之類强策就點有所不忍許多死亡臨急塡代亦有繹騷之慮勿論此邑彼邑一竝停止事請令廟堂稟處矣付之道臣從便闊狹之命旣許其便宜從事則如兩西各邑自在應停之地而更請稟旨極爲煩屑請該道臣推考官鎭門聚點一竝停止允之敎以兩西皆令停點
정조 23년 · 강
命迎勅時百官所着白衣例用淺淡服事申明知委
정조 23년 · 목
禮曹啓言取考各年謄錄則迎勅時百官服色以爲帽白衣爲角帶磨鍊而白衣卽是行用淺淡服故康熙壬寅迎勅時迎接都監以此意草記定奪文蹟昭在遠接使及沿路觀察使以下例以淺淡服迎接勅使則京外宜無異同而第以儀注中白衣二字每致擧行之疑眩請今番則以白衣之例用淺淡服之意申明知委允之
정조 23년 · 강
命陳慰兼進香使齎去祭文令藝文館撰出
정조 23년 · 목
禮曹啓言今此陳慰兼進香使齎去禮物祭需磨鍊啓下矣祭文令藝文館預爲撰出而禮物封裹時所盛樻子黃袱等物亦令戶曹及各該司卽速措備擧行之意請分付允之
정조 23년 · 강
兵曹啓請宣傳官金魯甲拿勘命草記還給
정조 23년 · 목
該曹啓言卽接宣傳官廳牒報則宣傳官金魯甲身爲奉命毋論所失之有無被打於無賴之輩事之驚駭莫此爲甚不可置之同列云請爲先汰去其罪狀令該府拿問嚴勘敎以毆打人等當嚴査處之此草記還給
정조 23년 · 강
命秋曹囚洪時禮照律嚴處
정조 23년 · 목
刑曹啓言依傅敎前捕校洪時福嚴刑究問則所供內渠與白景孫常時親知矣昨年十二月逢着景孫略飮酒盃之餘因微細言詰畢竟毆打焉敢發明云渠以前捕校酗酒起鬧敺打掖隸若是無難極爲痛駭所當自臣曹從重勘處而旣有嚴刑取招草記之命請上裁敎以照律嚴處
정조 23년 · 강
命湖西道臣海西穀運來發船日子更爲指期狀聞
정조 23년 · 목
忠淸監司李泰永狀啓以爲海西穀船運時海瀆祭香祝當下送而發船擇日從便闊狹事命下矣見今沿邑輪症尙未寢息依下敎發船日子姑待其寧淨以爲擇吉進退之地敎以當以何間推擇乎更爲指期狀聞然後香祝當下送此意回諭
정조 23년 · 강
壯勇營禁衛營御營廳以宣傳官毆打人等捉得啓
정조 23년 · 목
壯勇營啓言閑良李世稷禹尙準樂工明仁祥又爲捉來故一竝拘留矣○禁衛營啓言宣傳官毆打罪人閑良李英載洪蘇榮韓靑運等捉來拘留本營矣○御營廳啓言宣傳官毆打罪人閑良李榮彬又爲捉來拘留本廳矣
정조 23년 · 강
總戎廳以重興寺居接人金興宅御倉契居民李泰渭米錢助給啓
정조 23년 · 목
該廳啓言謹依宣傳官金▣口傳下敎本廳屬北漢重興寺居接金興宅夫妻米一石錢五兩御倉契居李泰渭處米十斗錢三兩姑先助給差病間各別救療矣
정조 23년 · 강
禮曹以受勅處所以崇政殿磨鍊啓
정조 23년 · 강
命寧邊北城門改建監董都廳裨將具達遠加資策應座首卓華秀新城門監董都廳辛興祥自本道從便施賞
정조 23년 · 목
兵曹啓言寧邊北城門改築門樓間數城堞把數雖未滿法典揆以奬勸之政合有論賞之擧該邑監董將校朴衡大金德謙李陽春等旣因判付竝蒙賞加之典都廳裨將具達遠宜施加資之典新城門虹霓都廳辛興祥其所效勞比之達遠不無差等與策應都監座首卓華秀自本道從便施賞之意請分付從之
정조 23년 · 강
迎接都監以擧行諸條磨鍊啓
정조 23년 · 목
該都監啓言今此都監諸事一依前例磨鍊後錄依後錄施行矣○一勅使處所南別宮修治一卽廳八員內右通禮外崙壽執義柳畊都廳稱號其餘六員分掌該房一堂上都廳郞廳分司官員監役官除本司仕上直凡公會勿參差祭安徐除服制除式暇依前傳敎臺諫外任勿爲遷動一各道時急公事齎去時禁軍及驛子撥馬下送一都監應役匠人勿論五軍門諸上司一從謄錄捉來使喚而謀避事役趁不赴役者從輕重治罪使役一堂上都廳行用印信各一顆令該曹輸送一書吏二十六人書寫二人房直五名使令二十三名各以諸各司受料布入捉來兼爲使喚守直軍士依前定送一同品衙門郞聽發牌考察下人論罪頑慢官吏啓聞推治用粉牌一堂上郞聽有實職則鋪陳茶母皆自本衙門進排無實職則令該司進排
정조 23년 · 목
觀察使薦尹光普金啓洛李敬五
정조 23년 · 강
命卒奉朝賀金鍾秀家錢五百兩木五同輸送
정조 23년 · 목
戶曹啓言卒奉朝賀金鍾秀喪禮葬主家以遺言不受云何以爲之敎以在前大臣家不受處或許施或以別例特給奉朝賀之生前所言雖如許豈可依例從其意而止乎錢五百兩木五同輸送
정조 23년 · 강
大護軍李秉鼎陳疏乞遞廚院之任賜例批
정조 23년 · 목
疏略曰臣之自來情悰卽一明時之廢物耳陳章而乞養登筵而丐退丁寧質言不啻屢遭則無論職名之緊歇固不宜復廁周行而昨冬藥院之冒膺亦自有區區斟量者保護至重只欲粗效其臣分私義反輕竊嘗有受於家庭故也外此官職一切辭免前後恩命殆過十餘而積犯違逋此是匹夫咫尺之守也今何可以歲籥之又更兼帶之稍異厭然爲進身之計哉且臣蒲質漸衰宿病闖發落席呻囈起動無望伏乞遞改臣司饔提調之任
정조 23년 · 강
以李惟稱爲大興郡守口傳也
정조 23년 · 목
忠淸監司李泰永以大興郡守南志復遭父喪馳啓敎以卽令該曹口傳差代待下批當日下送
정조 23년 · 목
吏曹以垿偏母今年七十三歲無他兄弟勢難赴任啓請依例改差允之敎以口傳差代
정조 23년 · 강
漢城府以嘉義金世奉等實績草記命其中未經空闕衛將人令該曹作窠擬入已經者及其餘賞加部官等分揀
정조 23년 · 목
該府啓言嘉義金世奉詳採其實績草記當該部官捧現告東部官査實草記事命下矣日前以文益柱病民救助事因特敎各部若有此等之類訪探報府事嚴飭各該部官矣北部都事洪晚榮牒報內延恩坊譯契居前尊位金世奉甲寅年以無邊錢二百兩給貸村人以爲救活飢歲之資乙卯年貧民四十餘戶以租六七斗或四五斗分給農糧絕乏者種種助給今番輪疾本契中病民十戶以錢兩米斗賙濟昨年明陵翼陵局內拾蟲時村民赴役外自當雇人爲二百名庚辰溫幸時以涼傘奉持隨駕丁巳特蒙嘉義同中樞之資云南部令李玄謙牒報內漢江契居折衝金星彩本洞中病民八十二戶今正月十五日各給黃肉三斤柴三同云東部都事李在安牒報內踏十里居扈衛軍官文重瑞本洞病民中窮不自活之六十戶去十二月各給正租二斗今正月又分給二斗云西部令洪百淳牒報內唐人里契居嘉善任百慶今番輪疾本洞貧民及下水溢里契貧民合七十七戶各給正租二斗柴十同云矣自今二十二日四部鱗次報本府而自臣府爲探實績以至多日遲滯不勝惶恐臣於今日各人等招致詳問其事實及來歷則金世奉事果爲的實參互宣傳官書啓與該部官所報則別無相左金星彩文重瑞任百慶等渠輩之言亦與該部所報相符東部官則令閔斗爀今二十二日三日差祭都事李在安今二十二日三日修井官進去俱屬公頉而差祭前後若能遍行周察則宣傳官摘奸時豈不逢着於街路乎不可以兩官之瓦相差祭有所寬恕請竝令該府拿問處之敎以其中金圈者未經空闕衛將則令該曹作窠口傳擬入已經者及其餘部官等容有可恕姑爲分揀
정조 23년 · 강
命勅使入京後及沿路茶啖皆以素膳擧行其他飯俸用肉膳